b"\n_START_ARTICLE_\nEverybody in Love\n_START_SECTION_\nInforma\xc8\x9bii generale\n_START_PARAGRAPH_\nPrimele informa\xc8\x9bii referitoare la cel de-al doilea single al grupului au fost dezv\xc4\x83luite de componentul Jonathan \xe2\x80\x9eJB\xe2\x80\x9d Gill pe data de 14 august 2009. Despre c\xc3\xa2ntec artistul a declarat urm\xc4\x83toarele: \xe2\x80\x9e\xc8\x98tiu c\xc4\x83 nu este \xc3\xaenc\xc4\x83 disponibil dar acesta va deveni cel mai bun single de pe album pentru noi [...] Va fi absolut uria\xc8\x99\xe2\x80\x9d. Premiera \xc3\xaenregistr\xc4\x83rii s-a materializat pe data de 14 septembrie 2009 la postul de radio Capital FM, din Londra, coperta oficial\xc4\x83 a discului single \xc8\x99i a desc\xc4\x83rc\xc4\x83rii digitale fiind dat\xc4\x83 publicit\xc4\x83\xc8\x9bii cu o zi \xc3\xaenainte. Ini\xc8\x9bial, \xe2\x80\x9eEverbody in Love\xe2\x80\x9d se dorea a fi lansat ca primul extras pe single al albumului, \xc3\xaens\xc4\x83 \xc3\xaen ultimul moment s-a optat pentru promovarea \xc3\xaenregistr\xc4\x83rii \xe2\x80\x9eBeat Again\xe2\x80\x9d._NEWLINE_Primele reac\xc8\x9bii la adresa compozi\xc8\x9biei au fost pozitive, Nick Levine de la Digital Spy consider\xc3\xa2nd c\xc4\x83 de\xc8\x99i \xe2\x80\x9enu este f\xc4\x83r\xc4\x83 precedent, \xc2\xabEverybody in Love\xc2\xbb este molipsitor \xc8\x99i foarte simpatic\xe2\x80\x9d. Ulterior, \xc3\xaen mediul online a ap\xc4\x83rut o versiune neoficial\xc4\x83 a c\xc3\xa2ntecului \xc3\xaen interpretarea grupului de muzic\xc4\x83 animat Alvin and the Chipmunks._NEWLINE_De asemenea, forma\xc8\x9bia a ini\xc8\x9biat o competi\xc8\x9bie prin intermediul website-ului YouTube.com \xc3\xaen care \xc3\xae\xc8\x99i rugau fanii s\xc4\x83 posteze videoclipuri cu propria lor versiune a c\xc3\xa2ntecului, c\xc3\xa2\xc8\x99tig\xc4\x83torii fiind desemna\xc8\x9bi dup\xc4\x83 data de 2 noiembrie 2009. \xe2\x80\x9eEverybody in Love\xe2\x80\x9d a devenit \xc8\x99i prima compozi\xc8\x9bie a grupului ce a fost lansat\xc4\x83 \xc3\xaen America de Nord, regiune unde a promovarea sa a luat startul \xc3\xaen luna prim\xc4\x83vara a anului 2010.\n_START_SECTION_\nRecenzii\n_START_PARAGRAPH_\nPercep\xc8\x9bia asupra c\xc3\xa2ntecului a fost preponderent favorabil\xc4\x83. Simon Taylor de la AngryApe consider\xc4\x83 c\xc4\x83 \xe2\x80\x9e\xc2\xabEverybody In Love\xc2\xbb este balada ce semnific\xc4\x83 faptul c\xc4\x83 forma\xc8\x9bia nu se limiteaz\xc4\x83 la un singur stil muzical. [...] de\xc8\x99i nu este la fel de bun precum primul lor single, este totu\xc8\x99i unul dintre cele mai interesante c\xc3\xa2ntece ale anului 2009, [...] constituind o combina\xc8\x9bie de R&B alunecos \xc8\x99i pop \xe2\x80\x94 tipul de lucru pe care Blue l-ar lansa dac\xc4\x83 ar mai ajunge \xc3\xaentr-un studio acum c\xc4\x83 s-au reunit\xe2\x80\x9d. I Like Music consider\xc4\x83 c\xc4\x83 piesa \xe2\x80\x9eeste un imn pentru iubitorii de peste tot, cu un sound ce combin\xc4\x83 elementele clasice ale muzicii R&B cu cea mai bun\xc4\x83 produc\xc8\x9bie pop de ast\xc4\x83zi, fiind un c\xc3\xa2ntec ce le pune \xc3\xaen valoare vocile foarte bine celor patru\xe2\x80\x9d. De asemenea, PopJustice include piesa \xc3\xaen categoria \xe2\x80\x9eC\xc3\xa2ntecul zilei\xe2\x80\x9d, \xc3\xaen timp ce Nick Levine de la Digital Spy sus\xc8\x9bine faptul c\xc4\x83: \xe2\x80\x9e\xc3\xaen timp ce Westlife au lansat o nou\xc4\x83 preluare prietenoas\xc4\x83, JLS sunt aici s\xc4\x83 ne aminteasc\xc4\x83 de trecutul tineresc \xc8\x99i exuberant al forma\xc8\x9biei\xe2\x80\x9d, oferind trei puncte dintr-un total de cinci. Entertainment Focus compar\xc4\x83 \xc3\xaenregistrarea cu un c\xc3\xa2ntec interpretat de Usher, declar\xc3\xa2nd: \xe2\x80\x9eBeat-urile delicate, refrenul umplut de armonii \xc8\x99i vocile netede sunt catifea pentru urechi. Este discutabil aspectul conform c\xc4\x83ruia piesa nu este foarte original\xc4\x83, dar nu acesta este subiectul. JLS realizeaz\xc4\x83 muzic\xc4\x83 pop de calitate cu \xc3\xaenclina\xc8\x9bii R&B \xc8\x99i o fac bine\xe2\x80\x9d._NEWLINE_Mai pu\xc8\x9bin impresionat\xc4\x83 de c\xc3\xa2ntec s-a ar\xc4\x83tat Female First, care este de p\xc4\x83rere c\xc4\x83 \xe2\x80\x9ea fost pus accentul prea mult pe produc\xc8\x9bie, din nou, lucru deloc surprinz\xc4\x83tor dat fiind faptul c\xc4\x83 aceast\xc4\x83 forma\xc8\x9bie provine de la fabrica lui Simon Cowell \xc8\x99i \xc3\xaei d\xc4\x83 \xc2\xabgrupului de b\xc4\x83ie\xc8\x9bi\xc2\xbb str\xc3\xa2ns \xc8\x99i perfect din punct de vedere vocal un sound pe care \xc3\xael \xc8\x99tim at\xc3\xa2t de bine dup\xc4\x83 ani de zile de Westlife \xc8\x99i Boyzone\xe2\x80\x9d, continu\xc3\xa2nd: \xe2\x80\x9ede\xc8\x99i sunt extrem de predictibili, c\xc3\xa2ntecul func\xc8\x9bioneaz\xc4\x83 la un nivel de suprafa\xc8\x9b\xc4\x83 \xc8\x99i melodia molipsitoare se va dovedi un \xc8\x99lag\xc4\x83r, \xc3\xaen special \xc3\xaen r\xc3\xa2ndul adolescen\xc8\x9bilor \xc8\x99i \xc3\xaen aceast\xc4\x83 privin\xc8\x9b\xc4\x83 \xc3\xae\xc8\x99i face treaba. Totu\xc8\x99i ar fi frumos s\xc4\x83 ascult\xc4\x83m ceva mai pu\xc8\x9bin evident data viitoare\xe2\x80\x9d.\n_START_SECTION_\nPromovare\n_START_PARAGRAPH_\nC\xc3\xa2ntecul a fost interpretat \xc3\xaen cadrul spectacolului The X Factor din data de 1 noiembrie 2009, al\xc4\x83turi de JLS pe scen\xc4\x83 urc\xc3\xa2nd \xc8\x99i forma\xc8\x9bia american\xc4\x83 Bon Jovi, care au prezentat audien\xc8\x9bei \xc3\xaenregistrarea \xe2\x80\x9eWe Weren't Born to Follow\xe2\x80\x9d. Cele dou\xc4\x83 momente au sporit popularitatea spectacolului, v\xc3\xa2rful de audien\xc8\x9b\xc4\x83 \xc3\xaenregistr\xc3\xa2nd aproximativ 14,7 milioane de telespectatori, cu 0,5 milioane mai mult dec\xc3\xa2t \xc3\xaen precedenta edi\xc8\x9bie, c\xc3\xa2nd au fost sus\xc8\x9binute recitaluri de Cheryl Cole \xc8\x99i Whitney Houston. De asemenea, grupul a revenit pe scena spectacolului pentru a interpreta \xe2\x80\x9eEverybody In Love\xe2\x80\x9d \xc8\x99i \xc3\xaen timpul finalei desf\xc4\x83\xc8\x99urate pe data de 13 decembrie 2009. De aceast\xc4\x83 dat\xc4\x83 au fost acompania\xc8\x9bi de c\xc3\xa2\xc8\x99tig\xc4\x83toarea emisiunii din anul precedent, Alexandra Burke, care a prezentat audien\xc8\x9bei \xc8\x99lag\xc4\x83rul s\xc4\x83u \xe2\x80\x9eBad Boys\xe2\x80\x9d. Piesa a fost interpretat\xc4\x83 \xc8\x99i \xc3\xaen timpul galei premiilor BBC Switch Live 2009 pe data de 8 noiembrie, unde forma\xc8\x9bia a ridicat trofeul la categoria \xe2\x80\x9eArtist remarcabil\xe2\x80\x9d. Alte reprezenta\xc8\x9bii live au avut loc \xc3\xaen timpul unor emisiuni sau evenimente precum The Friday Show, Jingle Bell Ball, Christmas Light Switch sau Children in Need 2009.\n_START_SECTION_\nVideoclip\n_START_PARAGRAPH_\nVideoclipul c\xc3\xa2ntecului a fost filmat \xc3\xaen Los Angeles, California \xc3\xaen Statele Unite ale Americii. De regie s-a ocupat Marcus Raboy, care a lucrat anterior cu arti\xc8\x99ti precum Danity Kane, Mary J. Blige, Rihanna sau Shania Twain. Premiera materialului a avut loc pe data de 21 septembrie 2009, la doar \xc8\x99apte zile de la prima difuzare a piesei la posturile de radio din Regatul Unit. \xc3\x8en timpul documentarului JLS Revealed difuzat de ITV 2 pe 7 noiembrie 2009 s-au dezv\xc4\x83luit informa\xc8\x9bii conform c\xc4\x83rora videoclipul a fost filmat \xc3\xaen luna august a aceluia\xc8\x99i an._NEWLINE_Scurtmetrajul \xc3\xaei prezint\xc4\x83 pe cei patru componen\xc8\x9bi JLS \xc3\xaen timp ce realizeaz\xc4\x83 o serie de coregrafii pe o scen\xc4\x83, \xc3\xaen fa\xc8\x9ba unui public. De asemenea, interpre\xc8\x9bii sunt afi\xc8\x99a\xc8\x9bi \xc8\x99i separat, \xc3\xaen aceste cadre fiind acompania\xc8\x9bi de c\xc3\xa2te o persoan\xc4\x83 de sex feminin. Materialul a fost recompensat cu un premiu la gala premiilor Digital Music Awards din anul 2010, la categoria \xe2\x80\x9eCel mai bun videoclip\xe2\x80\x9d, fiind una dintre cele dou\xc4\x83 distinc\xc8\x9bii acordate forma\xc8\x9biei.\n_START_SECTION_\nPrezen\xc8\x9ba \xc3\xaen clasamente\n_START_PARAGRAPH_\nLansat pe data de 1 noiembrie \xc3\xaen format digital \xc8\x99i pe 2 noiembrie \xc3\xaen format CD, c\xc3\xa2ntecul a devenit la scurt timp un succes \xc3\xaen Regatul Unit, ocup\xc3\xa2nd locul 1 \xc3\xaen ierarhia \xc3\xaentocmit\xc4\x83 de magazinul virtual iTunes. Conform clasamentelor mijlocului de s\xc4\x83pt\xc4\x83m\xc3\xa2n\xc4\x83 din Regatul Unit piesa s-a comercializat \xc3\xaen de dou\xc4\x83 ori mai multe exemplare dec\xc3\xa2t ocupanta pozi\xc8\x9biei secunde, \xe2\x80\x9eFight for This Love\xe2\x80\x9d (\xc3\xaenregistrarea lui Cheryl Cole). Odat\xc4\x83 cu publicarea clasamentului oficial, JLS au dob\xc3\xa2ndit cel de-al doilea single ce urc\xc4\x83 pe locul 1 \xc3\xaen UK Singles Chart, lucru datorat celor 121.810 de unit\xc4\x83\xc8\x9bi v\xc3\xa2ndute. Concomitent, \xe2\x80\x9eEverybody in Love\xe2\x80\x9d a debutat pe treapta cu num\xc4\x83rul 1 \xc3\xaen lista pieselor R&B \xc8\x99i \xc3\xaen ierarhia desc\xc4\x83rc\xc4\x83rilor digitale. \xc3\x8en acela\xc8\x99i timp, \xc3\xaen Irlanda, compozi\xc8\x9bia a debutat pe locul 2, surclas\xc3\xa2ndu-\xc8\x99i predecesorul, care a ob\xc8\x9binut doar pozi\xc8\x9bia cu num\xc4\x83rul 3._NEWLINE_\xe2\x80\x9eEverybody in Love\xe2\x80\x9d a intrat \xc8\x99i \xc3\xaen clasamentele unor \xc8\x9b\xc4\x83ri precum Bulgaria, Croa\xc8\x9bia, Estonia sau Macedonia, regiuni unde a c\xc3\xa2\xc8\x99tigat clas\xc4\x83ri de top 50. De asemenea, \xc3\xaen clasamentul european compilat de Billboard c\xc3\xa2ntecul a debutat pe locul 4, \xc3\xaen timp ce \xc3\xaen United World Chart a ocupat treapta cu num\xc4\x83rul 20._NEWLINE_Concomitent cu \xc3\xaenregistrarea \xe2\x80\x9eEverybody in Love\xe2\x80\x9d, \xc3\xaen ierarhiile publicate de magazinul virtual iTunes din Regatul Unit \xc3\xaen s\xc4\x83pt\xc4\x83m\xc3\xa2na lans\xc4\x83rii discului, \xe2\x80\x9eSpell It Out\xe2\x80\x9d, piesa de pe fa\xc8\x9ba B, a figurat \xc8\x99i ea \xc3\xaen aceste liste. Maximul atins de \xe2\x80\x9eSpell It Out\xe2\x80\x9d a fost locul 72, \xc3\xaens\xc4\x83 c\xc3\xa2ntecul nu a intrat \xc3\xaen clasamentele britanice, toate v\xc3\xa2nz\xc4\x83rile fiind \xc3\xaensumate la \xe2\x80\x9eEverybody in Love\xe2\x80\x9d. Un lucru similar s-a petrecut \xc8\x99i cu predecesorul s\xc4\x83u, \xe2\x80\x9eBeat Again\xe2\x80\x9d."